บรรยากาศการจัดงาน OTOP City Happy Market 2018 มีประชาชนและนักท่องเที่ยวชาวไทยและชาวต่างชาติให้ความสนใจเข้าชมงานอย่างต่อเนื่อง
ตลอดช่วงเช้าที่ผ่านมา มีประชาชน รวมทั้งนักท่องเที่ยวทั้งชาวไทยและชาวต่างชาติ ทยอยเดินทางเข้าชมและอุดหนุนสินค้าภายในงาน OTOP City 2018 ครั้งที่ 13 ภายใต้แนวคิด “OTOP City Happy Market 2018 : ตลาดแห่งความสุข” โดยกรมการพัฒนาชุมชน กระทรวงมหาดไทย จัดขึ้น อย่างต่อเนื่อง ซึ่งการจัดงานดังกล่าว เป็นหนึ่งในงานส่งเสริมการตลาด OTOP ที่รัฐบาลให้ความสำคัญที่จะขับเคลื่อนเศรษฐกิจฐานรากให้เชื่อมโยงเศรษฐกิจมหภาค เป็นการสร้างงาน สร้างอาชีพสร้างรายได้ให้กับประชาชน ลดความเหลื่อมล้ำ เพื่อให้บรรลุเป้าหมายตามแผนยุทธศาสตร์ชาติ 20 ปี และจากการที่รัฐบาล มีมาตรการยกเว้นภาษีเพื่อกระตุ้นเศรษฐกิจ หรือช้อปช่วยชาติ ซึ่งสินค้า OTOP เป็นหนึ่งในสินค้าที่สามารถนำใบเสร็จไปลดหย่อนภาษีได้ โดยผู้ที่มาซื้อสินค้าภายในงานนี้ ยังสามารถนำใบเสร็จไปลดหย่อนภาษี ตามมาตรการดังกล่าวได้ โดยภายในงานมีสินค้ามากกว่า 20,000  รายการ นำมาจัดแสดงและจำหน่าย 
โดยนายเสกสันติ์ รอบรู้ เจ้าของกิจการอัชลีไหมไทย อำเภอสอง จังหวัดแพร่ พร้อมด้วย นางสาวอัญชลี พงศ์ศิริแสน ประธานกลุ่มอัญชลีไหมไทยและผู้ทอผ้าไหม ได้เล่าถึงลวดลายต่างๆ บนผืนผ้าไหม จะมีรูปแบบและลักษณ์เฉพาะที่โดดเด่นเป็นของตัวเอง โดยมีการนำ ไก่ฟ้า ซึ่งเป็นตัวเด่นในตำนานท้องถิ่น เรื่องลิลิตพระลอ มาเป็นลวดลายผสมผสานกับมวลดอกไม้นานาชนิด ส่งผลให้ลวดลายวิจิตรสวยงาม โดยแต่ละปีจะสร้างงานชิ้นเอกขึ้นมา 1 ชิ้นเป็นผ้ายกทองแบบโบราณ 1,000 ตะกอ โดยใช้วัสดุที่มีคุณค่าเข้ามาเพิ่มความงดงามในผืนผ้าด้วย
สำหรับกิจกรรมภายในงานที่น่าสนใจมีมากมาย ทั้งนิทรรศการเฉลิมพระเกียรติ สมเด็จพระเจ้าอยู่หัวมหาวชิราลงกรณ บดินทรเทพยวรางกูร รัชกาลที่ 10  การจัดแสดงผลิตภัณฑ์ Highlight  โซนของขวัญปีใหม่ จัดแสดงและจำหน่ายผลิตภัณฑ์ของขวัญ ของที่ระลึกที่เป็นอัตลักษณ์ของจังหวัด โซนหมู่บ้านท่องเที่ยว OTOP นวัตวิถี พบกับการจำลองชุมชนท่องเที่ยว OTOP นวัตวิถี จำนวน 8 หมู่บ้าน ทั้งสถานที่ท่องเที่ยวเชิงเกษตร เชิงธรรมชาติ เชิงวัฒนธรรม  โซนตลาดแห่งความสุข เป็นการจำหน่ายสินค้า OTOP ที่ขายดีจากตลาดประชารัฐคนไทยยิ้มได้ ผลิตภัณฑ์จากศิลปิน OTOP  OTOP Export  สินค้าชุมชนของต่างประเทศ ที่มาเข้าร่วมจำหน่าย  9 ประเทศ ได้แก่  ลาว เวียดนาม บรูไน อินโดนีเซีย พม่า กัมพูชา มาเลเซีย ภูฎาน และกาน่า รวมทั้งของอร่อยชวนชิม จากผู้ประกอบการ OTOP ทั่วไทยกว่า 2,000 ราย ซึ่งผู้สนใจสามาาถเข้าร่วมงานได้จนถึงวันที่ 23 ธันวาคมนี้ ณ อาคารชาเลนเจอร์ 1 – 3 อิมแพ็ค เมืองทองธานี